Alué eꞌwélala jurío Rusaleni anilichi mochígame napuꞌlige machisá ralámuli rewará ajtigó Juani,
aꞌlige juláliru jaré balé,
ꞌlige jaré ralámuli napu lebita anilime nile,
napurigá regá rukémala alué Juani:
―¿Chieri ju mué?
ꞌLige Juánika ꞌwe aꞌlá maꞌchígime ruyele napurigá ꞌla sébali námamala.
Regá nejele:
―Tabilé ne ju alué napu rewigáchika juláwili nile ralámuli guꞌírimia,
alué napu Kristo anilime ju,
neka tabilé alué ju.
ꞌLiko rukéleru Juani alué ralámulite:
―Aꞌlígeko,
¿mué ju alué ꞌya bejtégame napu Elíasi anilime nílige,
alué napu ruwime nile napu anele Onorúgame?
ꞌLige Juánika anele:
―Neka tabilé ju.
ꞌLige ralámuli uchéchigo siné rukele:
―¿Alué napu ruwime nile napu anele Onorúgame,
alué napu nawámaráe,
alué júlekeꞌé mué ꞌliko?
―anile alué ralámuli.
ꞌLige Juánika anele:
―Tabilé.
ꞌLige alué ralámulika anele:
―¿Chieri ju mué ꞌliko?
ꞌLa rupóagurú napurigá ramué ꞌla maꞌchígime ruyéwampá alué eꞌwélala ku sebasa.
¿Chonígó mueka?
ꞌLige Juánika anele napu anile alué rió ꞌya ajtígame Isaíasi anilime,
alué napu ruwime nile napu anele Onorúgame.
Anele Juani:
―Neka pe bilé rió eꞌwele raꞌíchame ju,
alué napu eꞌwele raꞌíchame ju alé napu pee uꞌkume ju regá anigá:
«ꞌWe aꞌlá oꞌwé gatesi alué bowé napu simírimili ju Waꞌlula Onorúgame.»
(Yeka anime ju suwábaga ralámuli ꞌma tabilé chátiri ꞌnátili ꞌnátame nímili ko.)
Uché jaré napu julárigame nile alé Rusalénachika,
alueka bariseo nile,
ꞌlige alueka rukele:
―Mué tabilé alué rewagáchika nawágame nísaká,
ꞌlige tabilé Elíasi nísaká mué,
ꞌlige tabilé alué uché bilé rió nísaká mué napu ruwime nile napu anele Onorúgame,
ꞌliko ¿chonigá rewará mué ralámuli?
ꞌLige Juánika nejele:
―Neka pe iligá baꞌwite rewarame ju.
Bilé rió ajtí jena aꞌbé napu mochí ꞌemi,
napu ꞌemi tabilé machí chieri ko alué rió.
Alué napu peꞌwé nawámili ju,
abé waꞌlula ju meꞌtigá neꞌchí.
Neka ju napurigá bilé pioni,
pe abé uꞌtabela ju ne.
Alakile alé Betania anilichi,
alé bajoniga bakochi Jorani anilichi ꞌomi niraga napu rayénali maꞌchíname ju,
alé napu asale Juani ralámuli rewará.
ꞌLige melénala rawé beꞌá beꞌlí Juánika etele Esusi aꞌmibeka enágichi.
ꞌLige Juánika anele ralámuli:
―¡ꞌWe aꞌlá eꞌnesi,
jeka enákuru bilé rió napu Onorúgame júlale pe napurigá bilé boꞌá neraga napu meꞌliboli ju napu alué ralámuli buinámili ju chátiri bowechi!
¿Tacha nélá ꞌemi napu ne ruyánié ꞌyabé?
Regáriga aniéturu ne:
«Pe ꞌwe nawámala bilé rió abé rajpé najtékame meꞌtigá neꞌchí.
Alueka abéchigo ꞌyasi bejtégame nile taꞌchó ochérichi ne.
Alueka nabí bejtégame ju.»
Neka tabilé machiékeꞌé alué ko.
Neka iligá pe rewaramia nawá baꞌwite ralámuli israelita napurigá alué ralámuli israelita ꞌla machimela churigá ko alué napu nawámili ju rewagáchika.
ꞌLige siné rawé Juani anile:
―Neka ꞌla etéturu Onorúgame Alawala sébachi jena wijchimoba,
napurigá bilé baloma neraga,
alarigá nawáturu,
ꞌlige alué baloma Esúsichi asíbaturu.
Neka pecha machié ko chieri rió nimio,
napuꞌlige Onorúgame neꞌchí nulé ralámuli rewarániliga baꞌwite aꞌlige ruyé Onorúgame neꞌchí regá:
«Napuꞌlige mué etea Onorúgame Alawala ꞌpa rewigáchika reꞌkínichi alé alué riochi asibasa,
alué rió nímala ralámuli rewarame boꞌné Onorúgame Alawálate,
ye Onorúgame Alawala ꞌyámala ralámuli.»
ꞌLige etéturu ne narechi Onorúgame Alawala,
neka ꞌemi ruyéguru ye rioka Waꞌlula Onorúgame Inolá ko.